# Βικιπαίδεια:Press kit

### Από τη Βικιπαίδεια, την ελεύθερη εγκυκλοπαίδεια

## [Επεξεργασία] Βασικές πληροφορίες

- Βικιπαίδεια
- Τζίμι Γουέιλς
- Ίδρυμα Wikimedia
- Άδεια Ελεύθερης Τεκμηρίωσης GNU

## [Επεξεργασία] Συχνές ερωτήσεις

### [Επεξεργασία] Τί είναι η Βικιπαίδεια;

H Βικιπαίδεια είναι μια εγκυκλοπαίδεια ελεύθερου περιεχόμενου που αναπτύσσεται χάρη στην εθελοντική προσπάθεια των χρηστών της. Όλοι όσοι ασχολούνται με το εγχείρημα, μπορούν να δημιουργήσουν νέα άρθρα ή να βελτιώσουν και διορθώσουν άρθρα που ήδη υπάρχουν. Κάθε συνεισφορά καταγράφεται στο ιστορικό των σελίδων. Το σύνολο των συνεισφορών διατίθεται στο κοινό σύμφωνα με τους όρους της Άδειας Ελεύθερης Τεκμηρίωσης GNU.

### [Επεξεργασία] Τί είναι η Άδεια Ελεύθερης Τεκμηρίωσης GNU;

Η Άδεια Ελεύθερης Τεκμηρίωσης GNU [GNU Free Documentation License (GFDL)] είναι μία άδεια χρήσης που έχει δημιουργηθεί από το Ίδρυμα Ελεύθερου Λογισμικού, την οποία μπορεί να χρησιμοποιήσει όποιος θέλει για να δημοσιεύσει ένα κείμενο που δημιούργησε, δηλώνοντας ότι το κείμενό του διατίθεται σύμφωνα με τους όρους που αναγράφονται στην άδεια.

### [Επεξεργασία] Ποιοί είναι οι όροι της Άδειας Ελεύθερης Τεκμηρίωσης GNU;

Οι κύριοι όροι της GFDL είναι:

- Επιτρέπεται η χρήση των κειμένων από οποιονδήποτε και για οποιοδήποτε σκοπό
- Επιτρέπεται η αντιγραφή των κειμένων
- Επιτρέπεται η τροποποίηση των κειμένων
- Κάθε αντίγραφο ή τροποποιημένο κείμενο πρέπει να διατεθεί με την σειρά του κάτω από τους όρους της ίδιας άδειας (δηλαδή δεν μπορεί κάποιος να θέσει επιπλέον περιορισμούς) και πρέπει να ακολουθείται από το ιστορικό του όπου να φαίνεται η συνεισφορά κάθε ξεχωριστού συντάκτη.

### [Επεξεργασία] Ποιός δημιούργησε την Βικιπαίδεια;

H αγγλική Βικιπαίδεια ξεκίνησε στις 15 Ιανουαρίου 2001 με ιδρυτή τον Τζίμι Γουέιλς ως συμπλήρωμα στη γραμμένη από ειδήμονες Nupedia, και σύντομα ξεπέρασε την Nupedia που αργότερα εγκαταλείφθηκε. Σήμερα λειτουργεί από το μη κερδοσκοπικό ίδρυμα Wikimedia (Wikimedia Foundation). Η Αγγλική Βικιπαίδεια περιλαμβάνει περισσότερα από 1.200.000 άρθρα. Η Βικιπαίδεια έχει αυξηθεί σταθερά σε δημοτικότητα και διάφορα αδελφά προγράμματα έχουν γεννηθεί, όπως το Βικιλεξικό (Wiktionary), τα Βικιβιβλία (Wikibooks) και τα Βικινέα (Wikinews) που δουλεύουν με τον ίδιο ακριβώς τρόπο. Πολύ περισσότερα άρθρα υπάρχουν σε άλλες γλώσσες. Κάθε μέρα χιλιάδες εθελοντές από όλο τον κόσμο επεξεργάζονται άρθρα κάνοντας αλλαγές ή προσθέτοντας καινούργια.

### [Επεξεργασία] Πότε δημιουργήθηκε και πόσο μεγάλη είναι η ελληνική Βικιπαίδεια;

Η Ελληνική Βικιπαίδεια ξεκίνησε στις 1 Δεκεμβρίου 2002 και αυτή την στιγμή έχει 26.380 άρθρα τα οποία βρίσκονται σε διάφορες φάσεις επεξεργασίας. Ο ρυθμός ανάπτυξης αυτή την στιγμή είναι 900-1100 άρθρα τον μήνα ή διαφορετικά 8% περισσότερα άρθρα κάθε μήνα ή 20 νέα άρθρα κάθε ημέρα [1][2]. Αυτόνομα άρθρα της Βικιπαίδειας έχουν χρησιμοποιηθεί σε διάφορους ελληνικούς ιστότοπους, και έχει γίνει αναφορά στην Βικιπαίδεια σε διάφορα έντυπα και ηλεκτρονικά μέσα (Βικιπαίδεια:Δημοσιεύματα).

### [Επεξεργασία] Γιατί Βικιπαίδεια και όχι Ταχυπαίδεια, Ελληνοπαίδεια ή σκέτο Wikipedia;

1. Το πρώτο συνθετικό της λέξης Wikipedia αποτελείται από την λέξη wiki, η οποία ναι μεν ετυμολογείται από το χαβανέζικο wiki που σημαίνει γρήγορα, όμως δεν παραπέμπει στην κυριολεκτική έννοια της λέξης αλλά στον τύπο του λογισμικού και τον τρόπο λειτουργίας του χώρου. Το λογισμικό είναι ένας τύπος wiki και συγκεκριμένα το MediaWiki και αυτό είναι που εννοείται με το wiki-. Δηλαδή Wikipedia σημαίνει «Εγκυκλοπαίδεια που δουλεύει με το σύστημα wiki» και όχι «Γρήγορη εγκυκλοπαίδεια».
2. Η καθιερωμένη πρακτική για τις βικιπαίδειες των διάφορων γλωσσών, είναι να διατηρείται το όνομα όσο το δυνατόν πιο κοντά στο wikipedia. Δεν υπάρχει ούτε μια wikipedia οποιασδήποτε γλώσσας που να έχει μεταφράσει το πρώτο συνθετικό της λέξης, το οποίο είπαμε σημαίνει τον τρόπο λειτουργίας (wikis υπήρχαν και πριν την Wikipedia), αλλά όλες απλώς το μεταγραμματίζουν. Ενδεικτικά: meta:Wikipedia logo in each language
3. Επίσης καθιερωμένη πρακτική είναι να μεταγράφεται το wiki έτσι ώστε να είναι όσο το δυνατό ποιό φυσικό στην κάθε γλώσσα. Ακόμη και σε γλώσσες που γράφονται με λατινικό αλφάβητο, το αρχικό W έχει αλλάξει σε V (π.χ. Vikipeedia). Στα ελληνικά θα μπορούσαμε να το μεταγράψουμε ως Βικιπαίδεια ή Ουικιπαίδεια. Δεν υπάρχει από όσο γνωρίζουμε ελληνική λέξη που να ξεκινά από Ουί-, και το Βικιπαίδεια τουλάχιστον ακούγεται πιο φυσικό ως ελληνική λέξη. (Υποθέτουμε ότι αν είχε γίνει η άλλη επιλογή θα είχαμε παράπονα ότι παραπέμπουμε στο ουίσκυ).

### [Επεξεργασία] Ποιός κάνει κουμάντο στην Βικιπαίδεια;

Η Βικιπαίδεια διαχειρίζεται από την ίδια την κοινότητα από την οποία αποτελείται, και η οποία σχηματίστηκε για να φέρει σε πέρας τον σκοπό για τον οποίο δημιουργήθηκε η υποδομή από τον Τζίμυ Γουέιλς και το Ίδρυμα Wikimedia. Οι βάσεις του εγχειρήματος κληρονομήθηκαν από το μητρικό εγχείρημα και αποτελούν την πολιτική με την οποία δουλεύουμε. Η πολιτική αυτή στο σύνολό της φαίνεται πετυχημένη. Μεταβολή της πολιτικής, των πρακτικών, νέες αποφάσεις αλλά και η πρακτική εφαρμογή αυτών βασίζεται στην συναίνεση των χρηστών. Για την πρακτική και καθημερινή εφαρμογή των αποφάσεων και των κανόνων που έχει θεσπίσει η κοινότητα, ορισμένοι από τους χρήστες αποκτούν επιπλέον δικαιώματα όπως η διαγραφή σελίδων, η προστασία σελίδων και ο αποκλεισμός χρηστών, δικαιώματα που θα ήταν επικίνδυνο να έχουν χρήστες που δεν έχουν αποδείξει ότι θα τα χρησιμοποιούσαν με τρόπο θεμιτό. Για ορισμένα τεχνικά ή νομικά θέματα λαμβάνονται και κάποιες αποφάσεις από το Ίδρυμα Wikimedia.

### [Επεξεργασία] Ποιές είναι οι αρχές σύμφωνα με τις οποίες γράφεται η Βικιπαίδεια;

Οι βασικές αρχές της Βικιπαίδειας είναι τρείς:

Ουδετερότητα
  Όλα τα άρθρα πρέπει να γράφονται από μια ουδέτερη οπτική γωνία (NPOV).
Όχι πρωτότυπη έρευνα
  Η Βικιπαίδεια δεν είναι δικτυακός τόπος με σκοπό την παρουσίαση πρωτότυπων ερευνών.
Επαληθευσιμότητα
  Τα άρθρα πρέπει να περιέχουν μόνο υλικό που έχει δημοσιευθεί από αξιόπιστες πηγές.

### [Επεξεργασία] Ποιο είναι το πνεύμα της Wikipedia γενικότερα; Είναι μια δωρεάν διαδικτυακή εγκυκλοπαίδεια ή κάτι περισσότερο;

Η Wikipedia έχει σκοπό να προσφέρει ελεύθερο περιεχόμενο, έχοντας βάλει ως στόχο να γίνει εγκυκλοπαίδεια. Δε μας αρκεί να γίνει απλώς μια πλήρης δικτυακή εγκυκλοπαίδεια. Δωρεάν εγκυκλοπαίδειες υπάρχουν αρκετές. Βασικό στοιχείο στη Βικιπαίδεια είναι ότι το περιεχόμενο μπορεί να αντιγραφεί και να χρησιμοποιηθεί από οποιονδήποτε και για οποιονδήποτε σκοπό.

### [Επεξεργασία] Υπάρχει κίνδυνος παραπληροφόρησης; Πόσο αξιόπιστο είναι ένα άρθρο και πως μπορεί να διασφαλιστεί η αξιοπιστία του άρθρου;

Ένα άρθρο είναι τόσο αξιόπιστο όσο περισσότεροι είναι οι χρήστες που το έχουν διαβάσει και έχουν ελέγξει τις πληροφορίες που δίνονται. Όλα τα άρθρα είναι ανοιχτά και ο καθένας μπορεί να διορθώσει όποιο λάθος βλέπει. Με τον ίδιο τρόπο μπορεί κάποιος να εισάγει ένα λάθος σε ένα υπάρχον άρθρο, αλλά η φιλοσοφία του wiki λέει ότι ο επόμενος που θα το διαβάσει μπορεί να το διορθώσει. Αυτό είναι κάτι για το οποίο λέγεται ότι "αυτό το σύστημα στην θεωρία δεν έπρεπε να δουλέψει, αλλά στην πράξη δουλεύει". Συνεπώς η αξιοπιστία του άρθρου βασίζεται στο πόσα μάτια το διαβάζουν. Όσο αυξάνεται η δημοτικότητα της Βικιπαίδειας, τόσο αυξάνεται και η αξιοπιστία των άρθρων, αφού κάθε αναγνώστης μπορεί να είναι ταυτόχρονα και χωρίς καμμία διαδικασία, συντάκτης. Θα πρέπει πάντα να σημειώνεται ότι ο αριθμός των κακόβουλων ή λαθεμένων επεξεργασιών ως προς τις αξιόλογες συνεισφορές είναι πολύ μικρότερος του 1%.

## [Επεξεργασία] Συνηθισμένες ανακρίβειες στον Τύπο για την Wikipedia

Τις περισσότερες φορές, όταν αναφέρεται στην Wikipedia, ο Τύπος παρουσιάζει μια λανθασμένη άποψη για το τι είναι, και επικεντρώνεται σε λάθος σημεία. Παρακάτω βρίσκονται κάποια πράγματα που είναι λάθος όταν αναφέρονται για την Βικιπαίδεια:

- «Η Βικιπαίδεια είναι δωρεάν»: Δεν είναι απλώς δωρεάν, αλλά ελεύθερη για χρήση, αντιγραφή και τροποποίηση, για οποιοδήποτε σκοπό και υπό συγκεκριμένους όρους. Οι δωρεάν εγκυκλοπαίδειες, διανέμονται απλώς δωρεάν, και μόνο από τον εκδότη τους, και απαγορεύονται όλα τα παραπάνω.
- «Στην Βικιπαίδεια κανείς δεν έχει πνευματικά δικαιώματα»: Απεναντίας, τα πνευματικά δικαιώματα ανήκουν σε κάθε χρήστη για την δική του συνεισφορά. Η διαφορά βρίσκεται στο ότι αυτοί οι χρήστες, επιτρέπουν την χρήση των κειμένων τους σύμφωνα με τους όρους που αναγράφονται στην άδεια χρήσης: αναφορά στην πηγή και στους χρήστες που συνεισέφεραν στο άρθρο, κάθε χρήση της πρέπει να υπόκειται στην ίδια άδεια. Όλα τα άλλα δηλώνεται ότι επιτρέπονται ελεύθερα, σε αντίθεση με την συνηθισμένη πρακτική της πλήρους απαγόρευσης.

## [Επεξεργασία] Εικόνες

PNG Έμβλημα της Βικιπαίδειας. | PNG Έμβλημα της Ελληνικής Βικιπαίδειας. | PNG SVG Έμβλημα του Ιδρύματος Wikimedia. | PNG Collage από τα εμβλήματα των projects του Wikimedia.
JPG Τζίμι Γουέιλς | JPG Τζίμι Γουέιλς

## [Επεξεργασία] Στατιστικά

- Στατιστικά από το σύστημα
- Στατιστικά της Ελληνικής Βικιπαίδειας (όχι πάντα ενημερωμένα)
- Στατιστικά της Ελληνικής Βικιπαίδειας με γραφικά

## [Επεξεργασία] Επικοινωνία

- Επικοινωνία με την κοινότητα μπορεί να γίνει στην Βικιπαίδεια:Αγορά όπου είναι χώρος γενικής συζήτησης των χρηστών.
- Επικοινωνία με τους διαχειριστές μπορεί να γίνει στη σελίδα Βικιπαίδεια:Σημειωματάριο διαχειριστών.
- Επικοινωνία με συγκεκριμένο χρήστη ή διαχειριστή μπορεί να γίνει στην σελίδα συζήτησης που έχει ο καθένας.

Ανακτήθηκε από "http://el.wikipedia.org../../../p/r/e/%CE%92%CE%B9%CE%BA%CE%B9%CF%80%CE%B1%CE%AF%CE%B4%CE%B5%CE%B9%CE%B1%7EPress_kit_18b2.html"

Κατηγορία: Βικιπαίδεια και ΜΜΕ

##### Views

- Σχετικά με
- Συζήτηση
- Τελευταία έκδοση

##### Αναζήτηση